โบรกฯ คาด SET วันนี้บวกต่อ แนะจับตา 16 หุ้นเด็ดมีปัจจัยบวกเฉพาะตัว
โบรกฯ คาด SET วันนี้บวกต่อ แนะจับตา 16 หุ้นเด็ดมีปัจจัยบวกเฉพาะตัว นำโดย BR, CBG, BBL, KBANK, IVL, PTTGC, TOP, SPRC, PTT, MONO. WORK, CENTEL, MINT, SPA, AOT, PSL 
27 ธ.ค. 2560

บล.ไอร่า ระบุในบทวิเคราะห์ Sideway Up คาดดัชนี SET ยังมีโอกาสปรับขึ้น หลังวานนี้ทำจุดปิด New High ของปี ภายใต้ปัจจัยหนุนจากหุ้นในกลุ่มพลังงาน ตามราคาน้ำมันที่ปรับเพิ่มขึ้น และ Sentiment ที่ยังเป็นบวกโดยเฉพาะประเด็นในประเทศ จากมาตรการกระตุ้นเศรษฐกิจของรัฐฯ เช่น มาตรการภาษีเพื่อส่งเสริมการท่องเที่ยวในเมืองรอง 55 จังหวัด วงเงิน 15,000 บาท ตลอดปี 61 คาดส่งผลดีต่อกลุ่มที่เกี่ยวข้องกับการท่องเที่ยว เช่น โรงแรม และกลุ่มค้าปลีก
รวมถึงโครงการรถไฟไฮสปีดเทรน ไทย-ญี่ปุ่น ช่วง กทม-พิษณุโลก คาดเสนอเข้า ครม.ต้นปี 61 ที่คาดยังเป็นปัจจัยหนุนภาพรวมกลุ่มรับเหมาก่อสร้าง
นอกจากนี้แนะติดตามประเด็นการทำ Window Dressing สำหรับปิดงบปี’60 ในช่วงเวลาที่เหลือของปีนี้ และคาดยังได้รับปัจจัยบวกจากแรงซื้อของสถาบันในประเทศที่มีเข้ามาต่อเนื่อง ซึ่งคาดสามารถช่วยชดเชยความ
ส่วนผันผวนของ Fund Flow จากแรงซื้อขายสุทธิของต่างชาติสลับกันไป แต่ตั้งแต่ต้นปีถึงปัจจุบันยอดขายสุทธิสะสม เพิ่มขึ้นอยู่ที่ ประมาณ 27,200 ล้านบาท ด้านประเด็นต่างประเทศ ตลาดส่วนใหญ่เคลื่อนไหวในกรอบแคบ หลังเริ่มเข้าสู่ช่วงวันหยุดเทศกาล และยังไม่มีประเด็นชี้นำใหม่ๆ
นอกจากนี้ยังแนะจับตา
(1) กลุ่มอาหาร ได้รับประโยชน์จากการส่งออกที่เพิ่มขึ้น เช่น BR, CBG เป็นต้น
(2) กลุ่มธนาคาร ได้รับประโยชน์จากการฟื้นตัวของเศรษฐกิจไทย เช่น BBL, KBANK
(3) กลุ่มปิโตรเคมี ได้รับประโยชน์จากผลการดำเนินงานที่ยังคงแข็งแกร่ง เช่น IVL และ PTTGC เป็นต้น
(4) กลุ่มพลังงาน เช่น TOP และ SPRC แนวโน้มผลการดำเนินงานดี ค่าการกลั่นปรับตัวสูงขึ้น และ PTT ที่ผลการดำเนินงานยังมีความแข็งแกร่งต่อเนื่อง
(5) กลุ่มสื่อและสิ่งพิมพ์ โดยบริษัทที่ได้รับประโยชน์จากค่าโฆษณาที่มีแนวโน้มฟื้นตัวต่อเนื่อง และเรตติ้งที่อยู่ในอันดับต้นๆ เช่น MONO และ WORK
(6) กลุ่มท่องเที่ยว ได้รับประโยชน์จากจำนวนนักท่องเที่ยวที่ยังคงเติบโตต่อเนื่อง เช่น CENTEL, MINT และ SPA
(7) กลุ่มขนส่ง ยังได้รับผลดีจากการท่องเที่ยว เช่น AOT และ PSL จะได้รับผลดีจากค่าระวางเรือที่เพิ่มขึ้น